Oʻzbekiston Respublikasi bojxona chegarasi orqali charm va moʻyna xom ashyosini olib chiqishni monitoring qilish tartibi toʻgʻrisidagi nizomni tasdiqlash haqida
(resolution, 2024-10-08)

Oʻzbekiston Respublikasi Prezidentining “Oʻzbekiston Respublikasi Prezidentining ayrim hujjatlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2019-yil 6-martdagi PF-5684-son Farmoni hamda “Charm-poyabzal va moʻynachilik sohalarini rivojlantirish va eksport salohiyatini oshirishni yanada ragʻbatlantirish chora-tadbirlari toʻgʻrisida” 2018-yil 3-maydagi PQ-3693-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi bojxona chegarasi orqali charm va moʻyna xom ashyosini olib chiqishni monitoring qilish tartibi toʻgʻrisida nizom ilovaga muvofiq tasdiqlansin. 2. Vazirliklar va idoralar bir oy muddatda oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 3. Ushbu qaror 2019-yil 1-maydan eʼtiboran kuchga kiradi. 4. Mazkur qarorning bajarilishini nazorat qilish Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari E.M.Ganiyev va “Oʻzcharmsanoat” uyushmasi raisi v.b. F.A. Boboyev zimmasiga yuklansin. 1. Ushbu Nizom Oʻzbekiston Respublikasi bojxona chegarasi orqali charm va moʻyna xom ashyosini olib chiqishni monitoring qilish tartibini belgilaydi. 2. Mazkur Nizomning amal qilishi Davlat bojxona qoʻmitasi, “Oʻzcharmsanoat” uyushmasi (keyingi oʻrinlarda Uyushma deb ataladi) hamda charm va moʻyna xom ashyosini eksport qiluvchi tashkilotlarning (keyingi oʻrinlarda eksportchi tashkilotlar deb ataladi) charm-poyabzal va moʻynachilik sohalaridagi faoliyatiga nisbatan tatbiq etiladi. 3. Oʻzbekiston Respublikasi bojxona chegarasi orqali charm va moʻyna xom ashyosini olib chiqishni monitoring qilish ushbu Nizomga 1-ilovadagi sxema boʻyicha amalga oshiriladi. 4. Ushbu Nizomda quyidagi asosiy tushunchalardan foydalaniladi: “vet blyu” — oshlangan yarim tayyor charm; charm va moʻyna xom ashyosi — TIF TN boʻyicha 4101 — 4107, 4112 00 000 0 — 4114, 4301 — 4302 kodlari bilan tasniflanuvchi mahsulotlar. 5. Charm va moʻyna xom ashyosining eksport hajmi Oʻzbekiston Respublikasi Prezidenti va Hukumati qarorlari bilan belgilangan hajmlarga muvofiqligi yuzasidan Uyushma tomonidan eksportchi tashkilotlarning eksport kontraktlari monitoringdan oʻtkaziladi. 6. Eksportchi tashkilotlar eksport kontraktlari monitoringini amalga oshirish uchun Uyushmaga quyidagi hujjatlarni taqdim etadilar: eksport kontraktining asli; eksport kontraktiga narx kalkulyatsiyasi; Oʻzbekiston Respublikasi bojxona chegarasi orqali “vet blyu” (TIF TN boʻyicha 4104, 4105, 410621 0000 kodlari) xom ashyosini olib chiqish uchun eksport qilinadigan mahsulot qiymatining 10 foizi miqdorida (TIF TN boʻyicha 4104 kodiga muvofiq 2024-yil 1-iyuldan boshlab 10 foiz, lekin bir tonnasi uchun 300 AQSh dollaridan kam boʻlmagan miqdorda, 2026-yil 1-yanvardan boshlab 20 foiz, lekin bir tonnasi uchun 600 AQSh dollaridan kam boʻlmagan miqdorda, 2028-yil 1-yanvardan boshlab 30 foiz, lekin bir tonnasi uchun 900 AQSh dollaridan kam boʻlmagan miqdorda) Uyushmaning Charm-poyabzal sohasini rivojlantirish va qoʻllab-quvvatlash jamgʻarmasiga toʻlangan yigʻim boʻyicha toʻlov hujjati nusxasi yoki yigʻim summasini bir oy muddat ichida toʻlab berish boʻyicha kafolat xati (mayda shoxli molning TIF TN boʻyicha 4105, 4106 21 000 0 kodlari boʻyicha tasniflanadigan yarim tayyor charmini olib chiqishda undirilishi belgilangan eksport qilinadigan mahsulot qiymatining 10 foizi miqdoridagi yigʻim 2025-yil 1-yanvarga qadar undirilmaydi). 7. Eksportchi tashkilotlar tomonidan taqdim qilingan eksport kontraktlari Uyushma tomonidan ikki ish kuni muddatida Oʻzbekiston Respublikasi Prezidenti va Hukumati qarorlari bilan belgilangan hajmlarga muvofiqligi boʻyicha monitoringdan oʻtkaziladi. 8. Eksport kontraktlari monitoringini amalga oshirishda bozor konyunkturasini va ishlab chiqarish xarajatlarini tahlil qilish jarayonida kontraktda koʻrsatilgan narxlarning nisbatan pastligi yuzasidan asosli shubha paydo boʻlganida Uyushma charm va moʻyna xom ashyosining oʻrtacha narxlari toʻgʻrisida eksportchi tashkilotga tavsiyaviy xulosa beradi. 9. Eksportchi tashkilotlar tomonidan taqdim qilingan eksport kontraktlari Oʻzbekiston Respublikasi Prezidenti va Hukumati qarorlari bilan belgilangan hajmlarga muvofiq boʻlgan hollarda Uyushma ushbu eksportchi tashkilotlar va kontraktlar boʻyicha uch ish kuni muddatida Oʻzbekiston Respublikasi Davlat bojxona qoʻmitasiga ushbu Nizomga 2-ilovaga muvofiq shaklda maʼlumotnoma beradi. 10. Eksportchi tashkilotlar tomonidan taqdim qilingan eksport kontraktlari Oʻzbekiston Respublikasi Prezidenti va Hukumati qarorlari bilan belgilangan hajmlarga muvofiq boʻlmagan hollarda barcha hujjatlar kamchiliklari koʻrsatilgan holda ikki ish kuni muddatida Uyushma tomonidan eksportchi tashkilotga qaytariladi. 11. Eksportchi tashkilot tomonidan Uyushmaga monitoring uchun taqdim qilingan hujjatlarning asl nusxalari eksportchi tashkilotga qaytariladi, hujjatlar nusxalari Uyushmada saqlash uchun qoldiriladi. 12. Charm va moʻyna xom ashyosi eksportining bojxona nazorati Uyushma tomonidan eksportchi tashkilot toʻgʻrisida Oʻzbekiston Respublikasi Davlat bojxona qoʻmitasiga taqdim qilingan maʼlumotnoma asosida amalga oshiriladi. 13. Uyushma Oʻzbekiston Respublikasi Davlat bojxona qoʻmitasiga taqdim qilingan maʼlumotnomalar asosida Oʻzbekiston Respublikasi bojxona chegarasi orqali charm va moʻyna xom ashyosini olib chiqish (eksport) monitoringi va hisobini yuritadi. 14. Oʻzbekiston Respublikasi Davlat bojxona qoʻmitasi har oy yakuni bilan, keyingi oyning 5-sanasiga qadar Oʻzbekiston Respublikasi bojxona chegarasi orqali olib chiqilgan charm va moʻyna xom ashyosi toʻgʻrisidagi eksportchi tashkilotlar kesimidagi maʼlumotlarni Uyushmaga taqdim etib boradi. 15. Eksportchi tashkilotlar eksport kontraktlarini qonunchilik hujjatlariga muvofiq toʻgʻri tuzilishi, Uyushmaga monitoring uchun mazkur Nizomga muvofiq taqdim qilingan hujjatlardagi maʼlumotlarning toʻgʻriligi, charm va moʻyna xom ashyosi eksport narxlarining toʻgʻri shakllantirilishi, bojxona chegarasi orqali olib chiqilayotgan charm va moʻyna xom ashyosining mazkur Nizomning 4-bandida koʻrsatilgan TIF TN kodlariga toʻgʻri kelishi boʻyicha javobgardirlar. 16. Ushbu Nizom talablarini buzilishida aybdor boʻlgan shaxslar Oʻzbekiston Respublikasi qonunchilik hujjatlariga muvofiq javob beradilar.